## Uredba o plaćama

### NN 40/1992 (26.6.1992.), Uredba o plaćama

# VLADA REPBLIKE HRVATSKE

Na temelju članka 2. Zakona o određivanju kada prestaju vrijediti uredbe
Vlade Republike Hrvatske donesene na temelju zakonske ovlasti i ovlaštenju
Vlade, da uredbama uređuje pojedina pitanja iz djelokruga Sabora Republike
Hrvatske ("Narodne novine", br 39/92), Vlada Republike Hrvatske
na sjednici održanoj 26. lipnja 1992. godine, donijela je

## UREDBU

### o plaćama

Članak 1.

Ovom Uredbom se uređuje način utvrđivanja i isplate plaća, te isplate
iz sredstava neposredne zajedničke potrošnje pravnih osoba u Republici
Hrvatskoj za razdoblje lipanj - kolovoz.

Članak 2.

Pravne osobe u privatnom sektoru (kod kojih je više od 50% kapitala
u privatnom vlasništvu i u takvom su statusu registrirane) utvrđuju i isplaćuju
neto plaće u skladu s općim aktom i kolektivnim ugovorom.

Članak 3.

Pravne osobe koje se financiraju iz državnog, općinskih i gradskih proračuna,
uključivo i organizacije koje se financiraju sredstvima proračunskih fondova,
najnižu neto plaću za lipanj utvrđuju na razini od 11.600 hrvatskih dinara.
Najniža neto plaća za srpanj i kolovoz zadržava se na istoj razini.

Članak 4.

Pravne osobe u javnom sektoru (javna poduzeća, pravne osobe koje se
financiraju iz društvenih fondova) i neprivredi (Narodna banka Hrvatske,
banke, osiguravajuća društva, Hrvatska lutrija, gospodarske komore, gradske
i općinske organizacije, društveni fondovi, opća i posebna poslovna udruženja,
Služba društvenog knjigovodstva Hrvatske, sindikati, društvene i političke
organizacije) mogu isplaćivati neto plaće za lipanj najviše do 20% veće
od prosječne plaće isplaćene za travanj uvećane za 18%. Pravne osobe iz
stavka 1. čije su prosječne plaće za travanj bile ze više od 10% veće od
prosječne plaće pravnih osoba iz članka 3. ove Uredbe mogu isplaćivati
neto plaće za lipanj najviše do 15% veće od prosječne plaće isplažene za
travanj uvećane za 18%. Pravne osobe iz stavka 1. čije su prosječne plaće
za travanj bile za više od 20% veće od prosječne plaće pravnih osoba iz
članka 3. ove Uredbe mogu isplaćivati neto plaće za lipanj najviše do 5%
veće od prosječne plaće isplaćene za travanj uvećane za 18%. Pravne osobe
iz stavaka 1., 2. i 3. mogu isplaćivati neto plaće za srpanj i kolovoz
na razini prosječne plaće isplaćene za lipanj.

Članak 5.

Pravne osobe koje nisu obuhvaćene člancima 2., 3. i 4. ove Uredbe (društveni
sektor privrede) mogu isplaćivati neto plaće za lipanj najviše do 15% veće
u odnosu na prosječnu plaću isplaćene za travanj uvećanu za 18%. Pravne
osobe iz stavka 1. čije su prosječne plaće prema posljednjim raspoloživim
mjesečnim podacima za 10 ili više posto manje od prosječne plaće u privredi
mogu utvrđivati neto plaće za lipanj i naredne mjesece u skladu s općim
aktom i kolektivnim ugovorom.

Članak 6.

Pravne osobe iz stavka 1. članka 5. mogu isplaćivati neto plaće za srpanj
najviše do 10% veće od prosječne plaće za lipanj.

Članak 7.

Pravne osobe iz stavka 1. članka 5. mogu isplaćivati neto plaće za kolovoz
uvećane najviše za 0,5 indeksnih poena za svaki indeksni poen rasta cijena
na malo u istom mjesecu.

Članak 8.

Pravne osobe u Republici Hrvatskoj osim pravnih osoba iz članka 2. ove
Uredbe, mogu utvrditi i isplatiti najvišu mjesečnu neto plaću u svoti koja
ne može biti veća od 8 prosječnih neto plaća u privredi Republike Hrvatske
u odnosnom mjesecu.

Članak 9.

Pravne osobe mogu koristiti sredstva za neposrednu zajedničku potrošnju
po zaposlenom radniku najviše do iznosa prosječne mjesečne neto plaće isplaćene
za prethodno tromjesečje u privredi Republike. Ovo ograničenje se ne primjenjuje
za isplatu otpremnina za odlazak radnika u mirovinu i pomoć radnicima,
odnosno njihovim obiteljima u slučaju dulje i teže bolesti, smrti ili elementarnih
nepogoda

Članak 10.

Upute za primjenu ove Uredbe donosi Ministarstvo rada, socijalne skrbi
i obitelji u suradnji s Ministarstvom gospodarskog razvitka i Službom društvenog
knjigovodstva Hrvatske.

Članak 11.

Podatke o plaćama potrebne za primjenu odredaba ove Uredbe objavljuje
Služba društvenog knjigovodstva Hrvatske, a podatke o cijenama objavljuje
Republički zavod za statistiku.

Članak 12.

Primjenu ove Uredbe kontrolira Služba društvenog knjigovodstva Hrvatske
i neće dozvoliti isplatu plaća suprotno ovoj Uredbi.

Članak 13.

Ova Uredba stupa na snagu danom objave u "Narodnim novinama".

Klasa: 120-02/92-01/12

Urbroj: 5030112-92-2

Zagreb, 26. lipnja 1992.

Predsjednik

**dr. Franjo Gregurić, v. r.**

Uredba, NN 40/1992-1021